Nhlanhla Nene word direkteur van Grobank | Netwerk24
Deur Elvira Wood 20 November 2019 13:10
Luidens ’n verklaring wat dié bank uitgereik het, geld sy aanstelling reeds vanaf 13 November.
Nhlanhla Nene, voormalige minister van finansies. Foto: Bloomberg
Grobank was voorheen bekend as die Bank of Athens. Die bank fokus op die landbou- en voedselbedryf.
“Ek is verheug dat ek my by Grobank kon aansluit om die bank as ’n gespesialiseerde voedsel- en landboubank te help posisioneer. Hierdie sektore kan ’n leidende rol speel in die verligting van werkloosheid en bydra tot voedselsekerheid in ons land,” sê Nene oor sy aanstelling.
Hy het in Oktober 2018 as minister van finansies en parlementslid bedank.
Nene se bedanking het gevolg ná sy getuienis voor die Zondo-kommissie van ondersoek na staatskaping, waar hy erken het dat hy verskeie besoeke aan die Gupta-woning in Saxonwold, Johannesburg, gebring het.
Hy was voorheen ook ’n nie-uitvoerende direkteur van die fondsbestuurder Allan Gray. In 2018 was hy voorsitter van die Nuwe Ontwikkelingsbank, oftewel die sogenaamde Brics-bank.
Meer oor: Grobank | Bank Of Athens | Nhlanha Nene | Guptas | Staatskaping | Zondo-Kommissie | Minister Van Finansies